पाएं अपने शहर की ताज़ा ख़बरें और फ्री ई-पेपरडाउनलोड करें
आपदा प्रबंधन समिति की बैठक में सम्मिलित होने आए जिले के प्रभारी मंत्री हरदीप सिंह डंग पहली बार थांदला के दौरे पर आए। उन्होंने सबसे पहले सिविल अस्पताल का निरीक्षण कर व्यवस्थाओं के बारे में जानकारी ली। मरीजों से उपचार व स्वास्थ्य संबंधी पूछताछ की।
स्थिति का जायजा लेने के बाद डंग ने हॉस्पिटल के लिए सर्व सुविधा युक्त एंबुलेंस शीघ्र ही उपलब्ध करवाने का आश्वासन दिया। ऑक्सीजन प्लांट के लिए जन सहयोग, शासन तथा सांसद निधि से व्यवस्था कर शीघ्र प्रारंभ किए जाने की बात भी कही। इसके पश्चात डंग कुछ देर के लिए नगर परिषद कार्यालय भी गए। जहां जनप्रतिनिधियों और अधिकारियों से चर्चा की। तत्पश्चात नवीन टीकाकरण केंद्र शासकीय कन्या उमावि का निरीक्षण कर टीकाकरण संबंधी जानकारी ली। मीडिया के सवालों का जवाब देते हुए मंत्री ने कहा वैक्सीन की कम आपूर्ति की वजह से 18 प्लस लोगों के लिए वैक्सीनेशन सेंटर कम किए हैं।
जैसे ही आपूर्ति सुनिश्चित होगी सभी केंद्रों पर 18 वर्ष से ऊपर के लोगों को टीका लगना शुरू हो जाएगा। प्रभारी मंत्री ने कहा मैंने जिले के अधिकतर विकासखंडों का दौरा कर व्यवस्थाओं का जायजा लिया है। क्षेत्र में कोरोना से निपटने के हर संभव प्रयास किए जा रहे हैं। शासन कोरोना से निपटने के लिए हर प्रकार की सहायता मुहैया करवा रहा है। मंत्री ने लोगों से टीका लगवाने व कोरोना गाइडलाइन का पालन करने को कहा। अंत में डंग पूर्व विधायक कलसिंह भाबर की माता तथा भाई के निधन होने पर उनके गृहग्राम चेनपुरा गए और शोक संवेदना व्यक्त की।
दौरे में नजर आई गुटबाजी
संकट के इस दौर में भी भाजपा की गुटबाजी थमने का नाम नहीं ले रही है। प्रभारी मंत्री को एक गुट नगर परिषद में ले गया वहीं दूसरे गुट की प्रदेश मंत्री संगीता सोनी अपने घर ले गई। जबकि इस समय प्रशासन और शासन की प्राथमिकता कोरोना से निपटना है। इस अवसर पर कलेक्टर सोमेश मिश्रा, एसडीएम ज्योति परस्ते, सीईओ हालु, जिलाध्यक्ष लक्षमण नायक, नप अध्यक्ष बंटी डामर, रोहित बैरागी, संजय भाबर, सुनील पंडा आदि कार्यकर्ता उपस्थित थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn